Caingean arna tabhairt an 15 Lúnasa 2022 – an Ungáir v an Coimisiún

(Cás T-499/22)

(2022/C 368/54)

Teanga an cháis: an Ungáiris

Páirtithe

Iarratasóir: an Ungáir (ionadaithe: M. Fehér agus G. Koós, i gcáil Ghníomhairí)

Cosantóir: an Coimisiún Eorpach

An t-ordú atá á lorg

Iarrann an t-iarratasóir ar an gCúirt Ghinearálta:

— Cinneadh Cur Chun Feidhme (AE) 2022/908 ón gCoimisiún an 8 Meitheamh 2022 lena n-eisiatar ó mhaoiniú an Aontais Eorpaigh caiteachas áirithe a thabhaíonn na Ballstáit faoin gCiste Eorpach um Ráthaíocht Talmhaíochta (CERT) agus faoin gCiste Eorpach Talmhaíochta um Fhorbairt Tuaithe (CETFT) a chur ar neamhní, a mhéid a bhaineann sé leis an Ungáir, sa mhéid go n-eisiatar maoiniú an Aontais Eorpaigh leis de dheasca na n-easnamh arna bhfáil, ón gcúnamh airgeadais a dheonaítear don Ungáir i ndáil le Cabhracha Díreacha Díchúpláilte agus Tacaíocht Chúpláilte Dheonach i ndáil leis na blianta airgeadais 2017-2019 agus i ndáil le bearta faoi réir IACS agus bainistiú riosca maidir le forbairt tuaithe CETFT i ndáil leis na blianta airgeadais 2017-18;

— a ordú don Choimisiún na costais a íoc.

Saincheisteanna dlí agus príomhargóintí

Bunaítear an t-eisiamh ar cheithre fhoras, a bhfuil trí cinn acu ina n-ábhar don chaingean arna tionscnamh ag Rialtas na hUngáire chun an cinneadh atá faoi chonspóid a chur ar neamhní go páirteach.

Maidir leis an gcéad bhonn dlí leis an eisiamh, bunaítear áitimh Rialtas na hUngáire ar an bhfíoras nach dtugann léiriú litriúil ná teileolaíoch ar Airteagal 9 de Rialachán (AE) Uimh. 1307/2013 (1) údar le léiriú an Choimisiúin lena n-áirítear gnóthais ghaolmhara i gcoincheap an fheirmeora ghníomhaigh freisin.

Ní féidir an coincheap maidir le grúpáil daoine nádúrtha agus dlítheanacha a ionannú le gnóthais ghaolmhara, ná ní áirítear an coincheap sin le gnóthais ghaolmhara. Diúltaíonn go leor Ballstát do léiriú an Choimisiúin ina leith sin, agus ní féidir a mheas go gcruthófaí deimhneacht dhlíthiúil maidir le saincheist chomh shuntasach den sórt sin dá gcuirfí inneachar na gcruinnithe comhairliúcháin déthaobhacha leis na Ballstáit ar fáil tríd an gcóras CircaBC.

Baineann an dara foras leis an eisiamh le seasamh an Choimisiúin nach ndéantar idirdhealú le hAirteagal 35 de Rialachán (AE) Uimh. 809/2014 (2), trí fhoráil a dhéanamh maidir le méadú ar chéatadán na seiceálacha ar an láthair, idir seiceálacha den sórt sin de réir fhoinse an leibhéil earráide (roghnú riosca-bhunaithe/randamach). Dar leis an gCoimisiúin, níl an cur chuige arna ghlacadh ag údaráis na hUngáire, nach gcuirfear dá réir san áireamh ach torthaí áirithe ó sheiceálacha a roghnaíodh go randamach ar an láthair agus atá ábhartha chun aon mhéadú ar ráta na seiceálacha a d’fhéadfadh a bheith riachtanach a ríomh, i gcomhréir leis na forálacha rialála.

Mar sin féin, ní fhoráiltear go sainráite sna forálacha reachtacha ábhartha gur gá, chun an méadú ar chéatadán a chinneadh, earráidí ar a dtángthas sna heilimintí samplacha faoi chuimsiú anailíse riosca a chur san áireamh freisin. Dá bhrí sin, ní shonraítear i bhforálacha ábhartha an Aontais conas a shaineofar sampla na dtairbhithe atá le seiceáil. Go deimhin, níl aon rud ann chun tacú leis an gconclúid nach féidir an “t-uas-scálú go dtí leibhéal iomchuí” a bhaint amach ach amháin, seachas sampla randamach a úsáid a oireann níos dlúithe don daonra, tríd an sampla sin a dhéanamh “go comhréireach” le sampla arna roghnú ar bhonn anailíse riosca. Bíonn toradh claonta mar thoradh ar thorthaí an tsampla a roghnaíodh ar bhonn anailíse riosca a áireamh sa ráta earráidí foriomlán.

Ar deireadh, bunaítear an tríú foras leis an eisiamh ar an bhfíoras gur taifeadadh fógraí faoi theagmhais a bhaineann le hainmhithe sa chlár ainmhithe gan aon taifead ar fhógraí déanacha a bheith ar fáil. Toisc nárbh fhéidir leis na cros-seiceálacha riaracháin fógraí déanacha a shainaithint (tar éis dul in éag na n-uasteorainneacha ama a leagtar síos leis na rialacha earnála, ar coinníoll riachtanach é sin maidir leis an gcabhair chúpláilte dheonach) cuirtear bac ar laghdú ar íocaíochtaí cabhrach cúpláilte deonaí agus ar phionóis riaracháin a fhorchur.

Ní chiallaíonn sé sin, áfach, nach ndéanann údaráis na hUngáire pionós a fhorchur ar fhógraí déanacha, mar go gcuirtear pionós orthu faoi chuimsiú seiceálacha tras-chomhlíonta. Mar thoradh air sin, ní sheachnaítear pionósú na ngníomhartha sin, ach ní dhéantar an gníomh céanna a phionósú faoi dhó.

(1) Rialachán (AE) Uimh. 1307/2013 ó Pharlaimint na hEorpa agus ón gComhairle an 17 Nollaig 2013 lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta faoi chuimsiú an chomhbheartais talmhaíochta agus lena n-aisghairtear Rialachán (CE) Uimh. 637/2008 ón gComhairle agus Rialachán (CE) Uimh. 73/2009 ón gComhairle (IO L 347, lch. 608).

(2) Rialachán Cur Chun Feidhme (AE) Uimh. 809/2014 ón gCoimisiún an 17 Iúil 2014 lena leagtar síos rialacha maidir le cur i bhfeidhm Rialachán (AE) Uimh. 1306/2013 ó Pharlaimint na hEorpa agus ón gComhairle maidir leis an gcóras comhtháite riaracháin agus rialaithe, bearta forbartha tuaithe agus tras-chomhlíonadh (IO 2014 L 227, lch. 69).